बिलासपुर. आने वाली गर्मी में जल संकट गहरा सकता है। दरअसल जिले के बांधों में इतना कम पानी बचा है कि निस्तारी के लिए पानी छोड़ने को लेकर भी संशय की स्थिति है। जल संसाधन विभाग ने साफ कर दिया है कि वह रबी फसल के लिए बांधों से पानी नहीं दे पाएगा। इस पर संभागीय जल उपयोगिता समिति की भी मुहर लग गई है।
जिले के खेतों से लेकर तालाबों को जलमग्न करने वाले बांध इस साल खाली दिख रहे हैं। अल्प वर्षा के चलते बांधों में पानी कम था। इसके बाद भी खरीफ फसल के लिए पानी छोड़ा गया। नतीजतन बांधों की स्थिति दिसंबर में मई जून की तरह है। जिले में खारंग, मनियारी और घोंघा सहित तीन बड़े बांध हैं। तीनों की हालत कमोबेश एक जैसी ही है। यहां अधिकतम 36.51 फीसदी पानी ही बचा है। सबसे बुरा हाल खारंग का है। यहां तकरीबन 30 फीसदी ही पानी है।
बीते साल रबी फसल के लिए पानी छोड़ने के बाद बांध में इतना पानी बचा था। इन आंकड़ों से प्रशासन भी परेशान है, लिहाजा कड़े फैसले लिए गए हैं। खारंग डिवीजन के ईई आरके दिवाकर ने बताया कि संभागीय जल उपयोगिता समिति ने बांधों से रबी फसल के लिए पानी नहीं छोड़ने का फैसला किया है। अकाल के चलते किसान भी रबी फसल नहीं ले रहे हैं। बड़ी चिंता निस्तारी की है। तय किया गया है कि गर्मी में जरूरत के हिसाब से पानी छोड़ा जाएगा, ताकि गांवों में निस्तारी की समस्या से निपटा जा सके।
5 तहसीलों में अकाल
जिले की 7 में से 5 तहसीलें अकाल ग्रस्त घोषित किए गए हैं। प्रशासन इन तहसीलों में रोजगार उपलब्ध
करा रहा है ताकि ग्रामीणों का पलायन रोका जा सके। रोजगार गारंटी योजना से ग्रामीणों को 200 दिनों का रोजगार मिल रहा है।
कहां कितना पानी (प्रतिशत में)
-खारंग - 29.95
-मनियारी - 33.45
-घोंघा - 29.13
hin_Deva hin_Deva hin_Deva bho_Deva awa_Deva hin_Deva hin_Deva hne_Deva mai_Deva hin_Deva